Դիեգո Ալոնսո

**Դիեգո Մարտին Ալոնսո Լոպես** (; ), ուրուգվայցի ֆուտբոլիստ և ֆուտբոլային մարզիչ, ով խաղացել է հարձակվողի դիրքում։

## Խաղային կարիերա
### Ակումբային
Ալոնսոն կարիերան սկսել է հայրենի Մոնտեվիդեոյում, որտեղ «Բելյա Վիստա» ակումբի կազմում նորամուտը նշել է պրոֆեսիոնալ ֆուտբոլում: 1997 թվականին Դիեգոն ակումբի հետ հաղթել է Ուրուգվայի երկրորդ դիվիզիոնը, 1998 թվականին՝ Ուրուգվայի լիգիլան, իսկ մեկ տարի անց տեղափոխվել է արգենտինական «Խիմնասիա և Էսգրիմա» ակումբ Լա Պլատայից։

2000 թվականի ամռանը Ալոնսոն դարձավ «Վալենսիայի» խաղացող, որը նրա համար վճարեց 1600 միլիոն պեսետա (մոտ 9,5 միլիոն եվրո): Նոր ակումբում առաջին իսկ մրցաշրջանում նա Չեմպիոնների լիգայում 6 գոլ է խփել և հասել մրցաշարի եզրափակիչ։ Մրցաշրջանի ընթացքում Ալոնսոն սկսեց կորցնել իր տեղը հիմնական կազմում և 2001 թվականի ամռանը խաղային պրակտիկայի համար գնաց Սեգունդայի «Ատլետիկո Մադրիդ»։ 2001/02 մրցաշրջանում նա 22 գնդակով դարձավ լիգայի լավագույն ռմբարկուն և օգնեց ակումբին նվաճել առաջնությունը և վերադառնալ բարձրագույն դիվիզիոն։ Հաջորդ մրցաշրջանը Ալոնսոն անհաջող անցկացրեց վարձավճարով Սանտանդերի «Ռասինգում»՝ լիգայի 23 խաղում աչքի ընկնելով ընդամենը մեկ գոլով:

2003 թվականին Դիեգոն միացավ «Մալագային», բայց արդեն մեկ տարի անց տեղափոխվեց մեքսիկական «ՈՒՆԱՄ Պումաս»։ «Պումաների» հետ նա նվաճեց Չեմպիոնների տիտղոսը և 2004 թվականի բացվածքների առաջնությունը: 2005 թվականին նրա նոր և Եվրոպայում վերջին ակումբը դարձավ «Ռեալ Մուրսիան»։

2006 թվականի ամռանը Ալոնսոն վերադարձավ Ուրուգվայ՝ պայմանագիր կնքելով «Նասիոնալի» հետ։ Դիեգոն օգնեց ակումբին հասնել Հարավամերիկյան գավաթի քառորդ եզրափակիչ՝ մեկ գնդակ խփելով «Բոկայի» դարպասը: 2007 թվականի հունվարին հարձակվողը մեկնել է չինական «Շանհայ Շենհուա» ակումբ, սակայն այնտեղ մնացել է ընդամենը մեկ տարի և 2008 թվականի սկզբին վերադարձել «Խիմնասիա»: 2008/09 մրցաշրջանում Դիեգոն օգնեց ակումբին խուսափել Արգենտինայի բարձրագույն լիգայից դուրս մնալուց «Ատլետիկո Ռաֆաելայի» հետ անցումային խաղերում, որից հետո դարձավ ազատ գործակալ:

Ալոնսոյի կարիերայի վերջին ակումբը 2009 թվականին «Պենյարոլն» էր։ Այս ակումբի կազմում նա 2010 թվականին դարձել է Կլաուսուրայի հաղթող և Ուրուգվայի չեմպիոն, ինչպես նաև հասել է Լիբերտադորեսի գավաթի 2011 թվականի եզրափակիչ, որտեղ «Պենյարոլը» պարտվել է բրազիլական «Սանթոսին»։

### Միջազգային
Ուրուգվայի հավաքականի կազմում Ալոնսոն իր նորամուտը նշել է 1999 թվականի հունիսի 17-ին Պարագվայի հավաքականի դեմ ընկերական խաղում (3:2)։ Նույն ամռանը նա մասնակցեց Ամերիկայի գավաթի խաղարկությանը, որտեղ անցկացրեց երկու հանդիպում (քառորդ եզրափակչում և կիսաեզրափակչում) և դարձավ արծաթե մեդալակիր:

Չնայած Մադրիդի «Ատլետիկոյի» կազմում հաջող մրցաշրջանին, Ալոնսոն չի հրավիրվել 2002 թվականի աշխարհի առաջնությանը և հետագայում քննադատել է հավաքականի գլխավոր մարզիչ Վիկտոր Պուին։

## Մարզչական կարիերա
2011 թվականին ավարտելով խաղային կարիերան՝ Ալոնսոն անմիջապես սկսեց մարզչական գործունեություն ծավալել հարազատ «Բելյա Վիստա» կումբում և 2011/12 մրցաշրջանում փրկեց թիմին հեռանալուց։ 2012 թվականի ամռանը Դիեգոն գլխավորել է պարագվայական «Գուարանի» ակումբը։ Մեկ տարի անց նա վերադարձավ Ուրուգվայ և դարձավ «Պենյարոլի» գլխավոր մարզիչը, բայց արդեն 2013 թվականի հոկտեմբերին հեռացվեց աշխատանքից մրցաշրջանի մեկնարկի վատ արդյունքների պատճառով։

2014 թվականի մարտին Ալոնսոն Ասունսյոնից հրավիրվել է «Օլիմպիա»,որտեղ նրա գլխավորությամբ թիմը հաջողությամբ սկսել է մրցաշրջանը և Ապետուրայում հաղթանակից ետ է մնացել չորս միավորով։ Հոկտեմբերին, երբ թիմը երկրորդ տեղում էր Կլաուսուրում, Դիեգոն հեռացվեց աշխատանքից։

2014 թվականի դեկտեմբերին Ալոնսոն գլխավորել է մեքսիկական «Պաչուկան»։ 2016 թվականի մայիսին նրա գլխավորած թիմը հաղթեց Կլաուսուրային՝ խմբային փուլում զբաղեցնելով երկրորդ տեղը և Լիգիլիայի եզրափակչում հաղթելով «Մոնտերեյին»։ 2016/17 մրցաշրջանում Ալոնսոն «Պաչուկային» հաղթանակ տարավ Չեմպիոնների լիգայում՝ եզրափակչում հաղթելով մեքսիկական մեկ այլ ակումբի՝ «ՈՒԱՆԼ Տիգրեսին»: Այս հաջողության շնորհիվ ակումբը հանդես է եկել 2017 թվականի Աշխարհի ակումբային առաջնությունում, որտեղ դարձել է բրոնզե մեդալակիր:

2018 թվականի մայիսին Ալոնսոն տեղափոխվեց «Մոնտերեյ»։ 2018/19 մրցաշրջանում նրա թիմը հաջողության չհասավ Մեքսիկայի առաջնությունում՝ դուրս գալով և Ապերըուրայից, և Կլաուսուրայի կիսաեզրափակչից, բայց հաղթեց Չեմպիոնների լիգայում։ Ալոնսոն դարձավ պատմության մեջ առաջին մարզիչը, ով երկու տարբեր ակումբներում դարձավ ԿՈՆԿԱԿԱՖ-ի Չեմպիոնների լիգայի հաղթող։ 2019 թվականի սեպտեմբերին Դիեգոն հեռացվեց «Մոնտերեյից» մի շարք անհաջող արդյունքներից հետո և, մասնավորապես, Կլասիկո Ռեհիոմոնտանոյում «Տիգրեսից» կրած պարտությունից հետո (0:2):

2019 թվականի դեկտեմբերի 30-ին հայտարարվեց, որ Ալոնսոն կդառնա MLS-ի «Ինտեր Մայամի» ակումբի պատմության առաջին մարզիչը։ 2021 թվականի հունվարի 7-ին կողմերը դադարեցրել են համագործակցությունը փոխադարձ համաձայնությամբ։

2021 թվականի դեկտեմբերի 14-ին Ալոնսոն նշանակվել է Ուրուգվայի հավաքականի գլխավոր մարզիչ։ Նրա գլխավորությամբ թիմը չորս հաղթանակ է տարել ընտրական մրցաշարի չորս խաղում և դուրս եկել 2022 թվականի աշխարհի առաջնություն։ Կատարում կայացած աշխարհի առաջնությունում անհաջող ելույթից հետո, որտեղ Ուրուգվայի հավաքականը վաստակել է 4 միավոր և դուրս չի եկել խմբից, Ալոնսոն լքել է գլխավոր մարզչի պաշտոնը։

2023 թվականի հոկտեմբերի 10-ին Ալոնսոն դարձավ իսպանական «Սևիլիայի» գլխավոր մարզիչ՝ փոխարինելով Խոսե Լուիս Մենդիլիբարին։

## Անձնական կյանք
Դիեգոյի զարմիկները՝ Մատիասը և Իվան Ալոնսոն նույնպես ֆուտբոլիստներ են։

Դիեգոն ունի նաև իտալական անձնագիր, որը ձեռք է բերվել իր նախապապի իտալական քաղաքացիության շնորհիվ, և որի շնորհիվ նա Իսպանիայում ելույթների ժամանակ լեգեոներ չէր համարվում։

## Ձեռքբերումներ
### Որպես խաղացող
**«Բելյա Վիստա»**
* Ուրուգվայի երկրորդ դիվիզիոնի հաղթող՝ 1997
* Ուրուգվայի լիգիլիայի հաղթող՝ 1998

**«Վալենսիա»**
* ՈՒԵՖԱ Չեմպիոնների լիգայի եզրափակչի մասնակից՝ 2001

**«Ատլետիկո Մադրիդ»**
* Իսպանիայի երկրորդ դիվիզիոնի հաղթող՝ 2001/02
* Իսպանիայի երկրորդ դիվիզիոնի լավագույն ռմբարկու՝ 2001/02

**«ՈՒՆԱՄ Պումաս»**
* Մեքսիկայի չեմպիոն՝ Ապերտուրա 2004
* Չեմպիոնների չեմպիոն՝ 2004

**«Պենյարոլ»**
* Ուրուգվայի չեմպիոն՝ 2009/10
* Լիբերտադորեսի գավաթի եզրափակչի մասնակից՝ 2011

**Ուրուգվայի հավաքական**
* Ամերիկայի գավաթի արծաթե մեդալակիր՝ 1999

### Որպես մարզիչ
**«Պաչուկա»**
* Մեքսիկայի չեմպիոն՝ Կլաուսուրա 2016
* ԿՈՆԿԱԿԱՖ-ի Չեմպիոնների լիգայի հաղթող՝ 2016/17
* Մեքսիկայի գավաթի եզրափակչի մասնակից՝ Ապերտուրա 2017
* Աշխարհի ակումբային առաջնության բրոնզե մեդալակիր՝ 2017

**«Մոնտերեյ»**
* ԿՈՆԿԱԿԱՖ-ի Չեմպիոնների լիգայի հաղթող՝ 2019
* ԿՈՆԿԱԿԱՖ-ի Չեմպիոնների լիգայի լավագույն մարզիչ՝ 2019

## Մարզչական վիճակագրություն

## Ծանոթագրություններ

 
Կատեգորիա:Ատլետիկո Մադրիդի ֆուտբոլիստներ
Կատեգորիա:Բելյա Վիստայի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Խիմնասիա ի Էսգրիմա Լա Պլատայի ֆուտբոլիստներ
Կատեգորիա:Մալագայի ֆուտբոլիստներ
Կատեգորիա:Նասիոնալ Մոնտեվիդեոյի ֆուտբոլիստներ
Կատեգորիա:Ուրուգվայի հավաքականի ֆուտբոլիստներ
Կատեգորիա:Ուրուգվայցի ֆուտբոլիստներ
Կատեգորիա:Պենյարոլի ֆուտբոլիստներ
Կատեգորիա:Ռասինգ Սանտանդերի ֆուտբոլիստներ
Կատեգորիա:Ռեալ Մուրսիայի ֆուտբոլիստներ
Կատեգորիա:Վալենսիայի ֆուտբոլիստներ
Կատեգորիա:Ֆուտբոլային մարզիչներ այբբենական կարգով